b'\n_START_ARTICLE_\nTaktisches Luftwaffengeschwader 73\n_START_SECTION_\nHistoria\n_START_PARAGRAPH_\nJagdgeschwader 73 perustettiin 1. joulukuuta 1959 entisess\xc3\xa4 Britannian kuninkaallisten ilmavoimien tukikohdassa RAF Ahlhornissa ja Oldenburgin lentotukikohdassa kalustonaan Canadair Sabret._NEWLINE_Vuonna 1964 h\xc3\xa4vitt\xc3\xa4j\xc3\xa4pommittajien teht\xc3\xa4viin lis\xc3\xa4ttiin Saksan maavoimien l\xc3\xa4hituki. Siten kalusto vaihdettiin Fiat G.91:ksi, jolloin lennoston nimeksi tuli Jagdbombergeschwader 42 (JaBoG 42). Vuonna 1967 lennoston teht\xc3\xa4viin lis\xc3\xa4ttiin taktinen tiedustelu. Lennosto nimettiin uudelleen Leichtes Kampfgeschwader 42:ksi. Ilmavoimien ottaessa 1971 k\xc3\xa4ytt\xc3\xb6\xc3\xb6n RF-4E-koneet lennoston tiedusteluteht\xc3\xa4v\xc3\xa4 muuttui tarpeettomaksi ja lennosto nimettiin 1. huhtikuuta 1975 Jagdbombergeschwader 35:ksi._NEWLINE_Saksojen yhdistytty\xc3\xa4 1991 lennosto vastaanotti Saksan demokraattisen tasavallan ilmavoimissa k\xc3\xa4yt\xc3\xb6ss\xc3\xa4 olleet MiG-29-koneet. Lokakuussa MiG-29 kalustolla varustettu koelennosto perustettiin Preschenin lentotukikohtaan ja helmikuussa 1993 tehtiin p\xc3\xa4\xc3\xa4t\xc3\xb6s koelennoston ja JaBoG 35:n yhdist\xc3\xa4misest\xc3\xa4. Muodostettu lennosto sai nimen  Jagdgeschwader 73._NEWLINE_Vuonna 1994 ensimm\xc3\xa4iset Laageen sijoitetut MiG:t olivat ilmavalvontateht\xc3\xa4viss\xc3\xa4. F-4-kaluston uudelleen sijoittaminen alkoi 1997, mik\xc3\xa4 tarkoitti Pferdsfeldin lentotukikohdan lakkauttamista. Syyskuussa 1997 Laagessa MiG-29 ja F-4F-koneiden yhteistoiminta k\xc3\xa4ynnistyi. Saksan puolustusministeri Volker R\xc3\xbche perusti 18. syyskuuta virallisesti Jagdgeschwader 73:n ja samassa yhteydess\xc3\xa4 lennoston nimeen liitettiin kunnianimi "Steinhoff"._NEWLINE_Maaliskuussa 2000 lennoston F-4F-koneilla varustettu 2. laivue lakkautettiin. Laivue perustettiin nopeasti uudelleen Eurofighter Typhoon koulutuslaivueena. JG 73 vastaanotti ensimm\xc3\xa4iset kuusi kaksipaikkaista Typhoonia 30. huhtikuuta 2004. Muutamaa kuukautta my\xc3\xb6hemmin elokuussa ilmavoimien viimeiset MiG-29 koneet myytiin Puolalle, miss\xc3\xa4 p\xc3\xa4\xc3\xa4osa sijoitettiin Malborkiin 22. lentotukikohdan 41. taktiseen laivueeseen.\n_START_SECTION_\nKes\xc3\xa4kuun 2019 onnettomuus\n_START_PARAGRAPH_\nKolme Laageen sijoitettua Eurofighter Typhoonia oli 24. kes\xc3\xa4kuuta 2019 koulutuslennolla, jossa kaksi koneista t\xc3\xb6rm\xc3\xa4si toisiinsa. Yksi lent\xc3\xa4jist\xc3\xa4 k\xc3\xa4ytti heittoistuinta ja laskuvarjo aukesi. Lent\xc3\xa4j\xc3\xa4 laskeutui puihin, miss\xc3\xa4 h\xc3\xa4n roikkui noin 20 minuuttia ennen pelastusta. Heittoistuimen ja laskuvarjon toimimisesta huolimatta toinen lent\xc3\xa4j\xc3\xa4 sai surmansa. Aseistamattomista koneista toinen putosi mets\xc3\xa4\xc3\xa4n l\xc3\xa4helle Jabelin kaupunkia ja toinen etel\xc3\xa4mm\xc3\xa4s Nossentier Hutterin kyl\xc3\xa4n rajalle. Putoamispaikkojen et\xc3\xa4isyys on noin kymmenen kilometri\xc3\xa4.'